CELEX: 
Language: hu
Date: 2021-02-01 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/625 felhatalmazáson alapuló rendeletnek az emberi fogyasztás céljából forgalomba hozott élő csigákra, összetett élelmiszer-készítményekre és állati belekre vonatkozó behozatali feltételek tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2017/625 európai parlamenti és tanácsi rendelet szabályokat állapít meg a tagállamok illetékes hatóságai által végzett hatósági ellenőrzések és más ellenőrzési tevékenységek elvégzésére vonatkozóan – beleértve a harmadik országokból vagy azok régióiból származó állatok és áruk szállítmányainak az Unióba történő beléptetéséhez teljesítendő követelmények, valamint az emberi fogyasztásra szánt szállítmányokon végzett hatósági ellenőrzések meghatározását – annak biztosítása érdekében, hogy azok megfeleljenek az élelmiszerekre és az élelmiszer-biztonságra vonatkozó uniós jogszabályoknak.
            
            
               Az (EU) 2019/625 felhatalmazáson alapuló rendelet kiegészíti az egyes emberi fogyasztásra szánt állatok és áruk szállítmányainak az Unióba történő beléptetésére vonatkozó követelmények tekintetében történő kiegészítéséről szóló (EU) 2017/625 európai parlamenti és tanácsi rendeletet.
            
            
               Az (EU) 2019/625 felhatalmazáson alapuló rendelet ezen módosítása kiterjeszti a behozatali feltételeket az élő csigákra annak biztosítása érdekében, hogy az emberi fogyasztásra szánt élő csigáknak a harmadik országokból az EU-ba történő behozatala biztonságos körülmények között történjen. Emellett a szöveg kiegészül az élelmiszer-készítmények Harmonizált Rendszer szerinti kódjaival.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E felhatalmazáson alapuló rendeletet az élelmiszer-higiéniával és az állati eredetű élelmiszerek ellenőrzésével foglalkozó, valamennyi tagállam illetékes hatóságait képviselő szakértői csoport 2020. június 5-i ülésén megvitatta, és e szakértők mindegyike támogatja.
            
            
               E felhatalmazáson alapuló rendelet elfogadása előtt a Bizottság nyílt és átlátható módon nyilvános konzultációkat folytatott a jogalkotás minőségének javításáról szóló intézményközi megállapodásban meghatározott eljárásokkal összhangban.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az (EU) 2019/625 felhatalmazáson alapuló bizottsági rendelet és módosításai a 2019. december 14-től alkalmazandóvá vált (EU) 2017/625 rendelet 126. cikkének (1) bekezdése alapján kerülnek elfogadásra.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.2.1.)
            
            
               az (EU) 2019/625 felhatalmazáson alapuló rendeletnek az emberi fogyasztás céljából forgalomba hozott élő csigákra, összetett élelmiszer-készítményekre és állati belekre vonatkozó behozatali feltételek tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre
                  1
                (a hatósági ellenőrzésekről szóló rendelet) és különösen annak 126. cikke (1) bekezdésére,
            
            
               mivel:
            
            
               (1)Az (EU) 2019/625 felhatalmazáson alapuló bizottsági rendelet
                  2
                meghatározza többek között az előkészített csigák szállítmányainak az Unióba történő beléptetésére vonatkozó követelményeket.
            
         
         
            
               (2)Az (EU) 2019/625 felhatalmazáson alapuló rendelet 1. cikke (2) bekezdése a) pontjának i. és iii. alpontja szerint jegyzékbe kell venni azokat a harmadik országokat, amelyek előkészítettcsiga-szállítmányokat exportálnak az Unióba, és minden előkészítettcsiga-szállítmányt hatósági bizonyítványnak kell kísérnie. Hasonló követelményeket kell alkalmazni az emberi fogyasztásra szánt élő csigákra is.
            
            
               (3)Az Unióba való beléptetésre vonatkozó követelmények hatálya alá tartozó csigák egyértelmű azonosítása érdekében az (EU) 2019/625 felhatalmazáson alapuló rendeletben meg kell határozni a csiga fogalmát.
            
            
               (4)Az (EU) 2019/625 felhatalmazáson alapuló rendelet nem alkalmazandó az emberi fogyasztásra szánt árumintákra, amelyeket termékelemzés és minőségvizsgálat céljából, forgalomba hozatal nélkül hoznak be, ezért azok nem jelentenek közegészségügyi kockázatot. Az 1. cikk (3) bekezdését ennek megfelelően módosítani kell. Az (EU) 2019/625 felhatalmazáson alapuló rendelet 12. cikke behozatali követelményeket ír elő a 2658/87/EGK tanácsi rendelet
                  3
                I. melléklete második részének egyes vámtarifaszámai alatt a Harmonizált Rendszer szerinti kódokkal (a továbbiakban: HR-kódok) jelölt összetett élelmiszer-készítmények szállítmányaira vonatkozóan. Helyénvaló a Kombinált Nómenklatúra (KN) szerinti kódokra hivatkozni az (EU) 2017/625 rendeletnek megfelelően. Ezenkívül egyes összetett élelmiszer-készítmények kódjai hiányoznak az (EU) 2019/625 felhatalmazáson alapuló rendelet 12. cikkéből. Ezért helyénvaló e KN-kódokkal kiegészíteni a szöveget.
            
            
               (5)Az uniós élelmiszer-biztonsági követelményeknek való meg nem felelés kockázatának csökkentése érdekében az emberi fogyasztás céljából forgalomba hozott élő csigák és összetett élelmiszer-készítmények szállítmányait az Unióba való beléptetéshez egyedileg kell bizonyítványozni. Az uniós követelményeknek való megfelelés igazolása segít emlékeztetni az élelmiszer-vállalkozókat és a harmadik országok vagy azok régióinak illetékes hatóságait a vonatkozó uniós követelményekre.
            
            
               (6)Az (EU) 2019/625 felhatalmazáson alapuló rendelet 7. cikke a lehetséges közegészségügyi kockázatok elkerülése érdekében követelményeket ír elő a friss húst, a darált húst, az előkészített húst, a húskészítményeket, a mechanikusan lefejtett húst, valamint a zselatin és kollagén előállítására szánt nyersanyagokat tartalmazó szállítmányokra vonatkozóan. A burkolóanyagok előállításához használt húgyhólyagokat és állati beleket olyan kezelésnek vetik alá, amely minden közegészségügyi kockázatot kiküszöböl. Ezért helyénvaló engedélyezni, hogy a burkolóanyagok előállításához szükséges nyersanyagok az illetékes nemzeti hatóságok felügyelete alatt álló vágóhidakról származzanak, és a 7. cikket ennek megfelelően módosítani kell.
            
            
               (7)Az (EU) 2019/625 felhatalmazáson alapuló rendelet 13. cikke előírja, hogy valamely, bizonyos felsorolt termékeket tartalmazó szállítmány csak akkor léptethető be az Unióba, ha a szállítmányt hatósági bizonyítvány kíséri. Az összetett élelmiszer-készítmények nem szerepelnek azon termékek listáján, amelyeket hatósági bizonyítványnak kell kísérnie.
            
            
               (8)Az összetett élelmiszer-készítmények bizonyos kategóriáihoz kapcsolódó kockázat az összetevők típusától és tárolási feltételeitől függ. Az ilyen termékek emberi fogyasztás céljából forgalomba hozott szállítmányait ezért minden egyes szállítmány esetében egyedileg kell bizonyítványozni a forgalomba hozatal céljából történő uniós beléptetéshez. Az uniós követelményeknek való megfelelés igazolása segíthet emlékeztetni az élelmiszer-vállalkozókat és a harmadik országok vagy azok régióinak illetékes hatóságait a vonatkozó uniós követelményekre.
            
            
               (9)Egyes polcálló, összetett élelmiszer-készítmények, amelyek zselatinon, kollagénen vagy nagymértékben finomított termékeken kívül semmilyen más húskészítményt nem tartalmaznak, az ilyen húskészítmények előállításához szükséges kezelés jellege miatt nem jelentenek közegészségügyi vagy állategészségügyi kockázatot. Az ilyen összetett élelmiszer-készítményeket hatósági bizonyítvány helyett magántanúsítványnak kell kísérnie.
            
            
               (10)Az (EU) 2019/625 felhatalmazáson alapuló rendeletet ezért ennek megfelelően módosítani kell.
            
            
               (11)Mivel az (EU) 2019/625 felhatalmazáson alapuló rendelet 12. és 14. cikke 2021. április 21-jétől alkalmazandó, a 12. és 14. cikk szempontjából releváns cikkek módosításait is ettől az időponttól kell alkalmazni,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/625 felhatalmazáson alapuló rendelet a következőképpen módosul:
            
            
               1.Az 1. cikk (2) bekezdésének d) pontja a következő v. ponttal egészül ki:
            
            
               „v. élő csigák.”
            
            
               2.Az 1. cikk (3) bekezdése a következő új c) ponttal egészül ki:
            
            
               „c) emberi fogyasztásra szánt, termékelemzéshez és minőségvizsgálathoz mintaként szolgáló, forgalomba hozatal nélküli áruk.”
            
            
               3.A 2. cikk a következő 14a. ponttal egészül ki:
            
            
               „14a. „csiga”: a 853/2004/EK rendelet I. mellékletének 6.2. pontjában meghatározott csiga, valamint más, a Helicidae, a Hygromiidae vagy a Sphincterochilidae családba tartozó, emberi fogyasztásra szánt csigafajok;”.
            
            
               4.A 3. cikk a következő c) ponttal egészül ki:
            
         
         
            
               „c) a 2658/87/EGK rendelet I. melléklete második részében a 0307 60 00 KN-kód alatt említett élő csigák.”
            
            
               5.A 7. cikk d) pontja helyébe a következő szöveg lép:
            
            
               „d)
                     „csontokról mechanikusan lefejtett hús és húskészítmények, az (EU) 2020/692 felhatalmazáson alapuló bizottsági rendelet 2. cikkének 45. pontjában meghatározott állati belek kivételével;”.
            
            
               6.A 12. cikk (1) bekezdése helyébe a következő szöveg lép:
            
            
               „(1) A 2658/87/EGK rendelet I. mellékletének 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2101, 2103, 2104, 2105 00, 2106, 2202 és 2208 vámtarifaszámai alatt KN-kódokkal jelölt összetett élelmiszer-készítmények csak abban az esetben léptethetők be az Unióba forgalomba hozatal céljából, ha az összetett élelmiszer-készítményekben lévő valamennyi állati eredetű feldolgozott terméket egy olyan harmadik országban vagy annak olyan régiójában található létesítményben állították elő, amely engedéllyel rendelkezik az említett állati eredetű feldolgozott termékek Unióba történő kivitelére az 5. cikknek megfelelően, vagy pedig tagállamokban lévő létesítményekben.”
            
            
               7.A 13. cikk (1) bekezdése a következőképpen módosul:
            
            
               a)a szöveg a következő d) ponttal egészül ki:
            
            
               „d) a 2658/87/EGK rendelet I. melléklete második részében a 0307 60 00 KN-kód alatt említett élő csigák;”
            
            
               b)a szöveg a következő e) ponttal egészül ki:
            
            
               „e) a 12. cikk (2) bekezdésének a) és b) pontjában említett összetett élelmiszer-készítmények, kivéve a zselatinon, kollagénen vagy a 853/2004/EK rendelet III. mellékletének XVI. szakaszában említett, nagymértékben finomított termékeken kívül semmilyen más húskészítményt nem tartalmazó, polcálló összetett élelmiszer-készítményeket.”
            
            
               8.A 14. cikk (1) bekezdése helyébe a következő szöveg lép:
            
            
               „(1)
                     A 12. cikk (2) bekezdésének b) pontjában említett összetett élelmiszer-készítmények szállítmányait – amennyiben az összetett élelmiszer-készítmények a zselatinon, kollagénen vagy a 853/2004/EK rendelet III. mellékletének XVI. szakaszában említett, nagymértékben finomított termékeken és a 12. cikk (2) bekezdésének c) pontjában említett termékeken kívül semmilyen más húskészítményt nem tartalmaznak – egy, az importáló élelmiszer-vállalkozó által elkészített és aláírt magántanúsítvány kíséri, amely megerősíti, hogy a szállítmányok megfelelnek az (EU) 2017/625 rendelet 126. cikkének (2) bekezdésében említett vonatkozó követelményeknek.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Az 1. cikk (5) bekezdését, (7) bekezdésének b) pontját és (8) bekezdését 2021. április 21-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.2.1.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 95., 2017.4.7., 1. o. 
               
               
                  
                     (2)
                  
                        A Bizottság (EU) 2019/625 felhatalmazáson alapuló rendelete (2019. március 4.) az (EU) 2017/625 európai parlamenti és tanácsi rendeletnek az egyes emberi fogyasztásra szánt állatok és áruk szállítmányainak az Unióba történő beléptetésére vonatkozó követelmények tekintetében történő kiegészítéséről (HL L 131., 2019.5.17., 18. o.).
               
               
                  
                     (3)
                  
                        A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).